SL Uradni list Evropske unije L 225/10

UREDBA KOMISIJE (EU) 2015/1475

z dne 27. avgusta 2015

o spremembi Uredbe (EU) št. 284/2013 glede prehodnih ukrepov za postopke v zvezi s fitofarmacevtskimi sredstvi

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS (1) ter zlasti člena 78(1)(b) Uredbe,

ob upoštevanju naslednjega:

(1) Uredba Komisije (EU) št. 284/2013 (2) je razveljavila Uredbo Komisije (EU) št. 545/2011 (3) in določila nove zahtevane podatke za fitofarmacevtska sredstva.

(2) Da se bodo države članice in zainteresirane strani lahko pripravile na izpolnjevanje navedenih novih zahtev, so v Uredbi (EU) št. 284/2013 določeni prehodni ukrepi glede podatkov, ki jih je treba predložiti za vloge za odobritev, podaljšanje odobritve ali spremembo pogojev odobritve aktivnih snovi, ter podatkov, ki jih je treba predložiti za vloge za registracijo, kot je določeno v členu 28 Uredbe (ES) št. 1107/2009, kar vključuje podaljšanje registracije ali spremembo registracije fitofarmacevtskih sredstev.

(3) Pričakovalo se je, da bodo vse vloge za podaljšanje registracij sredstev, ki vsebujejo aktivne snovi, katerih odobritve so bile podaljšane v skladu z Uredbo Komisije (EU) št. 1141/2010 (4), predložene do 31. decembra 2015. Tako bi se Uredba (EU) št. 545/2011 uporabljala za navedene vloge. Kljub temu se zdi, da bodo nekatere od navedenih vlog predložene po 31. decembru 2015.

(4) Za zagotovitev, da bodo za vse vloge za podaljšanje registracije fitofarmacevtskih sredstev, ki vsebujejo snovi, katerih odobritve so bile podaljšane v skladu z Uredbo (EU) št. 1141/2010, veljale iste zahteve po podatkih, je primerno določiti prehodne ukrepe, da za vse take vloge veljajo zahteve po podatkih iz Uredbe (EU) št. 545/2011.

(5) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1

V členu 4(1) Uredbe (EU) št. 284/2013 se doda naslednji pododstavek:

„Uredba (EU) št. 545/2011 se še naprej uporablja za postopke za podaljšanje registracije fitofarmacevtskega sredstva v skladu s členom 43(2) Uredbe (ES) št. 1107/2009, po podaljšanju odobritve aktivne snovi v skladu z Uredbo (EU) št. 1141/2010.“

Člen 2

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 27. avgusta 2015 Za Komisijo Predsednik Jean-Claude JUNCKER

(1) UL L 309, 24.11.2009, str. 1.

(2) Uredba Komisije (EU) št. 284/2013 z dne 1. marca 2013 o določitvi zahtevanih podatkov o fitofarmacevtskih sredstvih v skladu z Uredbo (ES) št. 1107/2009 Evropskega parlamenta in Sveta o dajanju fitofarmacevtskih sredstev v promet (UL L 93, 3.4.2013, str. 85).

(3) Uredba Komisije (EU) št. 545/2011 z dne 10. junija 2011 o izvajanju Uredbe (ES) št. 1107/2009 Evropskega parlamenta in Sveta glede zahtevanih podatkov o fitofarmacevtskih sredstvih (UL L 155, 11.6.2011, str. 67).

(4) Uredba Komisije (EU) št. 1141/2010 z dne 7. decembra 2010 o postopku za podaljšanje vključitve druge skupine aktivnih snovi v Prilogo I k Direktivi Sveta 91/414/EGS in oblikovanju seznama navedenih snovi (UL L 322, 8.12.2010, str. 10).